SKRIFTLIG FORESPØRGSEL E-2400/01

af Erik Meijer (GUE/NGL) til Kommissionen

(20. august 2001)

Om: Marokkansk pres for nedsættelse af mindstealderen for indgåelse af ægteskab til 15 år for kvinder med indfødsret i en EU-medlemsstat

1. Er det Kommissionen bekendt, at det i marokkansk lovgivning om indfødsret som udgangspunkt gælder, at personer, der stammer fra Marokko, bor i en EU-medlemsstat og har opnået indfødsret i denne medlemsstat, samt de pågældendes efterkommere bevarer deres marokkanske indfødsret i det uendelige?

2. Er det ligeledes Kommissionen bekendt, at denne lovgivning bevirker, at disse indbyggere ganske vist har indfødsret i en EU-medlemsstat, men at de fortsat er omfattet af den marokkanske lovgivning om familieforhold, hvori udenlandske procedurer vedrørende ægteskab og skilsmisse ikke anerkendes?

3. Har Kommissionen bemærket, at der fra marokkansk side lægges pres på Nederlandene med henblik på at få landet til for alle med marokkansk indfødsret at anvende marokkansk lovgivning om familieforhold, hvorefter marokkanske mænd i lighed med nederlandske kan indgå ægteskab fra 18-årsalderen, medens det for kvinder kan ske allerede fra 15-årsalderen?

4. Er der EU-medlemsstater, som for kvinder kræver en anden mindstealder for indgåelse af ægteskab end for mænd? Hvilke medlemsstater og hvilken mindstealder er der i bekræftende fald tale om?

5. Er der andre medlemsstater end Nederlandene, som har modtaget lignende henvendelser fra den marokkanske regering, og nærmere bestemt medlemsstater som f.eks. Frankrig, Belgien og Spanien, hvor der er mange indbyggere af marokkansk oprindelse? Hvilke medlemsstater har indvilliget heri eller har planer om at gøre det?

6. Deler Kommissionen den opfattelse, at imødekommelse af dette marokkanske krav åbner mulighed for, at forældre arrangerer deres mindreårige døtres ægteskab, hvilket er i strid med internationale konventioner om beskyttelse af børn, og at det af hensyn til kvinders ligestilling og valgfrihed ikke er ønskeligt at tillade en lavere mindstealder for indgåelse af ægteskab end den for mænd gældende?

7. Er det endvidere Kommissionen bekendt, at de marokkanske myndigheder efter pres fra kvinder og menneskerettighedsorganisationer i marts 1999 forelagde en handlingsplan indeholdende bestemmelser om at hæve mindstealderen for indgåelse af ægteskab fra 15 til 18 år for kvinder, og at en særlig kommission i nogle måneder har beskæftiget sig med en mulig revision af loven?

8. Er Kommissionen villig til at støtte en koordineret indsats fra EU-medlemsstaternes side for med udgangspunkt i princippet om ligestilling af kvinder og mænd og deres ret til selvbestemmelse at opgøre de negative konsekvenser, som den marokkanske lovgivning om indfødsret og familieforhold afstedkommer for personer med indfødsret i en EU-medlemsstat, og at gøre dette til et fælles indledende tiltag i medlemsstaternes eventuelle drøftelser med den marokkanske regering?

Svar afgivet på Kommissionens vegne af Christopher Patten

(15. oktober 2001)

1., 2. og 3. Kommissionen har ikke været vidende om de gældende regler i forbindelse med dobbelt statsborgerskab (Marokko/EU-medlemsstater) eller om bestemmelserne i den marokkanske familielovgivning for borgere med et sådant dobbelt statsborgerskab og ej heller om det pres, som Marokko har udøvet over for Nederlandene, med henblik på at det tillades kvinder, som befinder sig på nederlandsk territorium, at indgå ægteskab, når de er 15 mod de nuværende 18 år.

4., 5. og 8. Kommissionen råder det ærede medlem til at stille disse spørgsmål til Rådet, da de ikke henhører under Kommissionens kompetence.

6. Kommissionen mener, at der i forbindelse med de overvejelser, der i øjeblikket pågår i Marokko vedrørende kvindernes stilling i samfundet, tages højde for de internationale konventioner om beskyttelse af børn.

7. Kommissionen er fuldt ud informeret om den marokkanske regerings overvejelser i forbindelse med en handlingsplan for kvinders inddragelse i landets udvikling og den nylige nedsættelse af et rådgivende udvalg, som har til opgave at revidere lovgivningen om kvinders personlige status i samfundet. Kommissionen støttede på det første møde i Associeringsrådet(1), der blev afholdt den 9. oktober 2000 i Luxembourg, den marokkanske regerings bestræbelser på at forbedre kvindernes stilling og vil fortsætte denne støtte på det andet møde i Associeringsrådet, der finder sted i oktober 2001.

(1) EU og Marokko har undertegnet en associeringsaftale, der trådte i kraft den 1. marts 2000 EFT L 70 af 18.3.2000.